b'\n_START_ARTICLE_\nNMBS/SNCB\n_START_PARAGRAPH_\nNMBS (holl. Nationale Maatschappij der Belgische Spoorwegen) tai SNCB (ransk. Soci\xc3\xa9t\xc3\xa9 Nationale des Chemins de fer Belges) on Belgian valtiollinen rautatieyhti\xc3\xb6. Se on perustettu vuonna 1926. Vuonna 2005 yhti\xc3\xb6 jaettiin kolmeen osaan: Infrabeliin, joka yll\xc3\xa4pit\xc3\xa4\xc3\xa4 rautateit\xc3\xa4 ja liikennekapasiteettia, itse liikenn\xc3\xb6itsij\xc3\xa4\xc3\xa4n NMBS/SNCB:hen ja molempia hallinnoivaan NMBS/SNCB-Holdingiin. P\xc3\xa4\xc3\xa4asiallinen syy sille oli tulevaisuudessa tapahtuvan rautatieliikenteen kilpailuttamisen jouduttaminen. Useat tavaraliikenn\xc3\xb6itsij\xc3\xa4t ovat sen j\xc3\xa4lkeen saaneet liikenn\xc3\xb6intiluvat maan rataverkolle._NEWLINE_Vuonna 2004 NMBS/SNCB kuljetti 178,4 miljoonaa matkustajaa._NEWLINE_Rataverkon pituus on 3\xc2\xa0536 kilometri\xc3\xa4, josta 2\xc2\xa0950 km on s\xc3\xa4hk\xc3\xb6istetty. Verkkoon kuuluu my\xc3\xb6s kaksi valmista sek\xc3\xa4 kaksi rakenteilla olevaa 300 km/h nopeudet sallivaa suurnopeusrataa._NEWLINE_NMBS/SNCB julkaisee vuosittain henkil\xc3\xb6liikenteen aikataulukirjan, joka sis\xc3\xa4lt\xc3\xa4\xc3\xa4 aikataulutiedot kaikista kyseisen aikataulukauden kuluessa Belgiassa liikenn\xc3\xb6it\xc3\xa4vist\xc3\xa4 henkil\xc3\xb6liikennejunista. Liikenteenharjoittaja ei omilla internet-sivuillaan anna tietoja kyseisen aikataulukirjan olemassaolosta tai saatavuudesta. Aikataulukirjan voi kuitenkin ostaa NMBS/SNCB:n lipunmyynti- tai asiakaspalvelutoimipisteest\xc3\xa4, mik\xc3\xa4li myyntikappaleita on toimipisteess\xc3\xa4 viel\xc3\xa4 j\xc3\xa4ljell\xc3\xa4. NMBS/SNCB on er\xc3\xa4s harvoista eurooppalaisista rautatieliikenneoperaattoreista, joka yh\xc3\xa4 julkaisee henkil\xc3\xb6liikenteen kootun aikataulukirjan paperimuodossa._NEWLINE_Belgian rautateill\xc3\xa4 liikenn\xc3\xb6it\xc3\xa4vien henkil\xc3\xb6junien kulloinkin voimassa olevat aikataulut, sek\xc3\xa4 ajantasainen liikennetilanne, esitet\xc3\xa4\xc3\xa4n kattavasti sivustolla railtime.be. Sivustoa yll\xc3\xa4pit\xc3\xa4\xc3\xa4 Infrabel, Belgian rautatieinfrastruktuuria yll\xc3\xa4pit\xc3\xa4v\xc3\xa4 yritys.'